Oficial: Ceremonia de inaugurare a lui Trump, investigată de procurorii americani, care cer detalii inclusiv despre oportunitățile foto cu Trump. Liviu Dragnea a participat la evenimentul din ianuarie 2017, invitat de Elliott Broidy

Procurorii federali din New York au cerut o serie de documente de la comitetul de inaugurare care a organizat ceremonia de instalare în funcție în ianuarie 2017 a președintelui american Donald Trump, transmit Fox News, CNN și Wall Street Journal. Procurorii au început o investigație legată de presupuse nereguli în privința donațiilor și cheltuielilor. Reamintim că și Liviu Dragnea a participat la ceremonia din Washington, alături de premierul de la acel moment, Sorin Grindeanu.

Procurorii au cerut comitetului de inaugurare documente legate de orice ”beneficiu” oferit donatorilor, inclusiv ”bilete, oportunități foto și recepții pentru grupuri”. Procurorii vizează suma de peste 100 de milioane de dolari strânsă în urma donațiilor, potrivit CNN.

Procurorii federali au cerut documente legate de donatori, cheltuieli și bilanțurile financiare, potrivit CNN. Procurorii au cerut documente despre absolut toate donațiile și participanții la eveniment, mai cu seamă cele legate de donațiile făcute de entități străine.

Fox News și Wall Street Journal scriu că procurorii suspectează o lungă listă de infracțiuni: conspirație împotriva SUA, declarații flase, spălare de bani, fraude bancare, precum și încălcarea legii care interzice donațiile din străinătate.

Un purtător de cuvânt al comitetului de inaugurare a confirmat primirea citației din partea procurorilor federali.

Biletul pentru cina la care au participat Liviu Dragnea și Sorin Grindeanu, și la care și-a făcut apariția și Donald Trump ar fi costat între 500.000 și 1.000.000 de dolari – cu diferite niveluri de acces, în funcție de suma donată, potrivit unor broșuri ale evenimentului de învestire, obținute de Politico și de New York Times la vremea respectivă.

”Aseară am avut onoarea de a participa, împreună cu premierul Sorin Grindeanu, la o cină în format restrâns alături de Președintele ales al Statelor Unite ale Americii, domnul Donald Trump. I-am transmis președintelui dorința noastră de a duce parteneriatul strategic dintre #România și #SUA la un alt nivel. Președintele Donald Trump mi-a răspuns: „We will make it happen! Romania is important for us!” A fost un dialog cald și deschis”, scria liderul PSD pe Facebook în urmă cu aproape doi ani.